text: Otte-årig dreng reddet ned fra træ
  17 november 2011 kl. 10.39
  Drenge skal klatre i træer. Men på Bredagerskolen i Jelling gik det galt ved 10-tiden. En otte-årig sad fast med foden i otte-ti meters højde og måtte reddes ned af Vejle Brandvæsen.
  - Ikke lige en opgave, vi har hver dag, siger indsatsleder Bo Gøgsig, Vejle Brandvæsen. Vi hentede ham ned med vores lift - og det gik godt.
  
  Sad i træet en halv time
  Drengen blev efterfølgende kørt til undersøgelse på sygehuset. Han havde siddet en halv times tid i træet top. 
  Politiet oplyser, at drengen var kravlet otte-ti meter op i træet. Her var hans fod kommet i klemme, så han ikke selv kunne komme ned. 
  Det sker jævnligt, at brandvæsenet bliver tilkaldt for at hjælpe f.eks. katte ned fra høje træer. Det er ikke kun noget, man ser i vittighedstegninger.
  - Nej, det sker en gang imellem, siger Bo Gøgsig. Men at hente en dreng ned er ikke noget, vi har prøvet så tit.
  